Dit raak normaal, in die musiek-, tv- en filmbedryf, om shoots te doen. Die eerste keer is snaaks, vreemd, bietjie opwindend en baie ongemaklik, maar soos enigiets, word dit uiteindelik net deel van jou werk.
Maar toe my vrou vir die eerste keer saam met my 'n shoot doen, het ek weer gesien presies hoe snaaks, vreemd, bietjie opwindend en baie ongemaklik dit kan wees vir 'n nuweling. So, as jy vir die eerste keer 'n shoot gaan doen, hier's my wenke om dit gemakliker vir jouself te maak:
Hou jouself besig. 'n Shoot kan lank raak, veral as alles opgestel en rondgeskyf moet word. Wanneer ek 'n shoot doen, is daar gewoonlik 'n instrument êrens in die omgewing, so, om myself besig te hou, speel ek kitaar of klavier of… dromme in die lug.
Moenie omgee wat mense dink nie. Dis min dat jy in totale privaatheid kan skiet, veral as jy 'n buitelig shoot doen. Nuuskierige mense gaan jou dalk aankyk, maar moet jou nie daaraan steur nie, hulle sal nie lank bly nie en, as hulle doen, gaan hulle een of ander tyd besef dis jou werk.
Vertrou jou fotograaf. Hy (of sy) sal vir jou sê wat hy (of sy) wil hê. So doen wat jy doen, tot jou fotograaf vir jou sê om iets anders te doen. Onthou, die fotograaf se naam word gekoppel aan jou foto's, so hy of sy gaan, nes jy, die beste foto's wil hê.
Moenie skaam wees vir "fake" lag nie. Daar's altyd daai oomblik waar jou fotograaf vir jou vra om te lag. En dan moet jy lag. Vir niks. Doen dit, want voor jy jou kan kry, gaan jy rerig begin lag vir hoe belaglik jy voel en dan word als mooi en ontspanne (die punt is seker om nie bang te wees vir simpel lyk nie).
Ek sal binne die volgende maand die eerste foto's van my nuwe album begin vrystel, so hou dop op Facebook, Twitter, Instagram en, natuurlik, hier.